L'R15 dels serveis regionals de Rodalies de Catalunya connecta Barcelona amb Riba-roja d'Ebre, passant per Tarragona i Reus.
Nombre de trens per sentit i dia
L'R15 ofereix serveis de tipus Regional, Regional Exprés i Catalunya Exprés amb els recorreguts comercials que orientativament es mostren a continuació.
Nombre de circulacions Barcelona - Estació de França / Riba-roja d'Ebre (per Tarragona i Reus)
Riba-roja d'Ebre / Barcelona - Estació de França: Mitjana en dia feiner (dl-dv): 2 - Total setmanal: 13
Flix / Barcelona - Estació de França: Mitjana en dia feiner (dl-dv): 3 - Total setmanal: 20
Móra la Nova / Barcelona - Estació de França: Mitjana en dia feiner (dl-dv): 4 - Total setmanal: 27
Reus / Barcelona - Estació de França: Mitjana en dia feiner (dl-dv): 10 - Total setmanal: 67
Barcelona - Estació de França / Riba-roja d'Ebre: Mitjana en dia feiner (dl-dv): 1 - Total setmanal: 8
Barcelona - Estació de França / Flix: Mitjana en dia feiner (dl-dv): 2 - Total setmanal: 15
Barcelona - Estació de França / Móra la Nova: Mitjana en dia feiner (dl-dv): 4 - Total setmanal: 27
Barcelona - Estació de França / Reus: Mitjana en dia feiner (dl-dv): 11 - Total setmanal: 72
Actualment a l'R15 circulen trens de les sèries 470 i 448.
Mitjana de circulacions en dia feiner: 37
La història de la línia R15 de Barcelona a Tarragona, Reus i Riba-roja d'Ebre està lligada estretament a l'antiga línia anomenada dels directes de Barcelona a Saragossa i Madrid, encara que el seu traçat actual utilitza seccions provinents de diferents companyies.
Així, la secció inicial de Barcelona a Sant Vicenç de Calders, per les costes de Garraf, va ser construïda a partir del 1881 per la companyia del ferrocarril de Valls a Vilanova i Barcelona (vegeu línia R13), encara que fins al 1887 els trens no van arribar a l'estació de França, ja que acabaven a la primitiva estació de Sant Beltran al port de Barcelona.
Durant molt anys els trens de Barcelona a Saragossa, per Móra la Nova, utilitzaven la línia directa de Roda de Barà a Reus, que va funcionar durant un segle (fou inaugurada el 1884 i va ser clausurada el 1984), però aquestes darreres dècades s'ha optat per potenciar els serveis regionals a través de les línies de Sant Vicenç a Tarragona (1865) i de Tarragona a Reus (1856).
A partir de Reus els trens segueixen un dels traçats més espectaculars del nostre país, ja que va ser la darrera gran línia ferroviària clàssica que es va construir a Catalunya, i té com a obra emblemàtica el conegut túnel de l'Argentera, que permet accedir a la vall de l'Ebre.
La seva dificultosa perforació va endarrerir notablement l'entrada en servei de la línia.
Així, la primera secció entre Reus i Marçà-Falset va ser inaugurada el 1890 i la van seguir les seccions de Marçà-Falset a Móra la Nova (1891), de Móra la Nova a Faió (1892, de Faió a Casp i la Pobla d'Híxar (1893), i de la Pobla d'Híxar a Samper de Calanda (1894) on ja enllaçava amb les vies provinents de Saragossa.
Les diferents seccions van ser integrades dins la companyia MZA i el 1941 van passar a dependre de la nova companyia estatal Renfe.
A partir dels anys 50 el traçat va ser progressivament modernitzat i electrificat, fins i tot es construirien algunes variants a causa dels nous embassaments de l'Ebre.
Durant els darrers anys la línia s'utilitza bàsicament per als serveis regionals i de mercaderies.